আসমা আল-রায়ান

শায়খা আসমা আল-রাইয়ান (যিনি আসমা রায়ান বা আসমা আরিয়ান নামেও পরিচিত) একজন জার্মান-কাতারি মানবাধিকার কর্মী এবং কাতারি রাজপরিবারের একজন সদস্য। তিনি শেখ তালাল বিন আবদেলআজিজ বিন আহমেদ আল-থানির স্ত্রী, যিনি কাতারের সাবেক যুবরাজ আবদেলআজিজ বিন আহমেদ আল-থানির পুত্র।

২০১৩ সালে কাতারের আমির তামিম বিন হামাদ আল-থানির কূটনৈতিক ও অর্থনৈতিক নীতির বিরোধিতা করার দায়ে শেখ তালাল এবং রাজপরিবারের আরও ১৯ জন সদস্যকে গ্রেপ্তার করা হয়। এরপর থেকেই আসমা আল-রাইয়ান আমির এবং তার সরকারের একজন কড়া সমালোচক হিসেবে পরিচিতি লাভ করেন। তার স্বামীর উত্তরাধিকারসূত্রে পাওয়া সম্পদ কেড়ে নেওয়া এবং সমস্ত অর্জিত সম্পদ বাজেয়াপ্ত করার ফলে তিনি চরম দারিদ্র্যের সম্মুখীন হন। পরবর্তীতে তিনি তার সন্তানদের নিয়ে জার্মানিতে চলে যান, যেখানে তিনি নাগরিকত্ব লাভ করেন। আসমা আল-রাইয়ান শিক্ষা এবং জনস্বাস্থ্যের একজন একনিষ্ঠ সমর্থক। তিনি কাতারি নারী, শিশু এবং আমিরের সরকারের বিরোধিতাকারী রাজপরিবারের সদস্যদের অধিকার রক্ষায় নিয়মিত বক্তব্য ও প্রচারণা চালিয়ে আসছেন।

 বিবাহ ও পারিবারিক জীবন 
২০০৭ সালে আসমা আল-রাইয়ান কাতারের রাজপরিবারের সদস্য শেখ তালাল বিন আবদেলআজিজ আল-থানির সাথে বিবাহবন্ধনে আবদ্ধ হন। শেখ তালাল কাতারের সাবেক অর্থমন্ত্রী শেইখ আবদেলআজিজ বিন আহমেদ আল-থানির পুত্র। তার দাদা শেইখ আহমদ বিন আলী আল-থানি ১৯৬০ থেকে ১৯৭২ সাল পর্যন্ত কাতারের আমির ছিলেন, যাকে পরবর্তীতে তার চাচাতো ভাই শেখ খলিফা বিন হামাদ আল-থানি ক্ষমতাচ্যুত করেন। আসমা ও শেইখ তালাালের চার সন্তান রয়েছে: শায়খা আল-আনুদ, শায়খা আল-জোহরা, শেখ আবদুল্লাহ এবং শেখ আহমেদ।

রাজনৈতিক দ্বন্দ্ব ও কারাবাস
২০০৮ সালে আসমার শ্বশুর সৌদি আরবে নির্বাসিত অবস্থায় মৃত্যুবরণ করেন। এরপর রাজপরিবারের সদস্যদের মধ্যে অভ্যন্তরীণ উত্তেজনা বৃদ্ধি পায়। কাতার সরকার শেখ তালালের ব্যক্তিগত সম্পদ বাজেয়াপ্ত করে এবং তাকে তার উত্তরাধিকারসূত্রে প্রাপ্য সম্পদ থেকে বঞ্চিত করা হয়। অর্থনৈতিক দুরবস্থার কারণে ২০১৩ সালে শেখ তালাল ঋণ পরিশোধে ব্যর্থ হন এবং তাকে ২২ বছরের কারাদণ্ড দেওয়া হয়। কাতার আমিরের নির্দেশে যে ২০ জন রাজপরিবারের সদস্যকে গ্রেপ্তার করা হয়েছিল, শেখ তালাল ছিলেন তাদের একজন। আসমার দাবি অনুযায়ী, এটি মূলত বংশগত পারিবারিক শত্রুতার প্রতিশোধ।

 নির্বাসন ও দেশত্যাগ 
স্বামীর গ্রেপ্তারের পর কাতার সরকার আসমা ও তার সন্তানদের বাড়ি থেকে বের করে দেয়। তাদের কোনো আসবাবপত্র বা ব্যক্তিগত সামগ্রী নিতে দেওয়া হয়নি এবং ফিফা কর্মীদের জন্য তৈরি করা একটি অস্থায়ী ও জরাজীর্ণ আবাসনে তাদের রাখা হয়। সেই ঘরটি ছিল নর্দমার ওপর নির্মিত, যেখানে শীতাতপ নিয়ন্ত্রণ ব্যবস্থা ছিল না এবং তা ছিল পোকামাকড়ে ভর্তি। তাদের চিকিৎসাসেবা এবং সন্তানদের শিক্ষার অধিকারও কেড়ে নেওয়া হয়। কাতারের জার্মান ইন্টারন্যাশনাল স্কুল দোহাতে আল-রাইয়ানের সন্তানদের যাতায়াত সুবিধা এবং শিক্ষা তহবিল বন্ধ করে দেওয়া হয়; ফলে তারা পড়াশোনা চালিয়ে চালিয়ে যেতে পারে না। বসবাসের অযোগ্য পরিবেশের কারণে সন্তানরা অসুস্থ হয়ে পড়লে আসমা তাদের নিয়ে একটি হোটেলে আশ্রয় নেন। তিনি যথাযথ আবাসন এবং আর্থিক সহায়তার জন্য সরকারের কাছে আবেদন জানিয়েছিলেন, কিন্তু তার সেই আবেদন প্রত্যাখ্যান করা হয়। সরকারের কাছে সাহায্য চেয়েও তিনি ব্যর্থ হন। কাতারের আদালতের কোনো স্বাধীনতা নেই—এমন অভিযোগ তুলে তিনি সন্তানদের নিয়ে নিজ দেশ জার্মানিতে পালিয়ে যান।

 মানবাধিকার কর্মকাণ্ড 
২০১৯ সালে জেনেভায় ক্লাব সুইস দে লা প্রেসে আসমা আল-রাইয়ান সাক্ষ্য প্রদান করেন। সেখানে তিনি কাতার সরকারের বিরুদ্ধে তার সন্তানদের রাজপরিবারের সদস্য হিসেবে প্রাপ্য অধিকার হরণ করার অভিযোগ আনেন। তিনি দাবি করেন যে, কাতারের ৯০-৯৫% সাধারণ নাগরিক সঠিক জীবনযাত্রার মান পায় না এবং শুধুমাত্র সরকারি অনুগত পরিবারগুলোই বিশেষ সুবিধা পায়। তিনি কাতারের জনস্বাস্থ্য ও জনশিক্ষার পক্ষে প্রচারণা চালান। এছাড়াও তিনি জাতিসংঘ মানবাধিকার কমিশনে লিখিত অভিযোগ দাখিল করেন এবং জেনেভায় মধ্যপ্রাচ্য বিভাগের প্রধান মুহাম্মদ আল-নসুরের সাথে সাক্ষাৎ করেন।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:শিশু অধিকার কর্মী
বিষয়শ্রেণী:জার্মান মুসলিম
বিষয়শ্রেণী:আলে সানি
বিষয়শ্রেণী:কাতারি মুসলিম
বিষয়শ্রেণী:আরব বংশোদ্ভূত ব্যক্তি